Бабруйскі кур’ер

Бабруйскі кур’ер () — бабруйская гарадзкая грамадска-палітычная газета. Выходзіла на рускай і беларускай мовах адзін раз на тыдзень — у сераду. Змяшчала матэрыялы пра грамадска-палітычнае і культурнае жыццё Бабруйска і Беларусі, крымінальную хроніку, спартыўныя навіны, абвесткі, праграму тэлевізіі, рэкламу, мела забаўляльныя рубрыкі і гэтак далей. Мела штомесячны дадатак «Православный вестник».

Галоўны рэдактар: Анатоль Санаценка.

 Гісторыя 
Газета заснавана 1 жніўня 1914. Першым выдаўцом і рэдактарам газеты быў Гілер Фававіч Фрыдлянд, уладальнік друкарні, тэатру і цырку ў горадзе. Ад пачатку «Бабруйскі кур’ер» выходзіў на рускай мове, пазыцыянаваў сябе як штодзённае беспартыйнае выданне і выдаваўся на чатырох старонках. У газеце шырока асвятляліся як мясцовыя, так і міжнародныя падзеі, давалася крымінальная хроніка, публікаваліся вершы, проза, фельетоны. Было мноства рэкламных аб’яваў, якімі падавалася практычна ўся першая паласа. Заснаваная адначасова з пачаткам Першай сусветнай вайны, газета імкнулася інфармаваць свайго чытача аб ваенных падзеях. У газеце выходзіла сталая рубрыка «Вайна. Паведамленне стаўкі» (), у якой змяшчаліся кароткія інфармацыі аб ходзе баёў з немцамі, рэгулярна друкаваліся тэлеграмы Штабу Вярхоўнага Галоўнакамандуючага, Петраградскай Тэлеграфнай агенцыі, міжнародных тэлеграфных агенцыяў. Ад 1916 пры газеце нават выдаваўся дадатак — "Тэлеграмы «Бабруйскага кур’ера» (). «Бабруйскі кур’ер» выходзіў з перапынкам на нямецкую акупацыю (люты — лістапад 1918), да ліпеня 1920, калі з адыходам польскіх войскаў і з канчатковым прыходам савецкай улады, быў зачынены, як і ўсе недзяржаўныя газеты. Выхад газеты быў адноўлены ў 1991, спачатку як бабруйскі дадатак да абласной газеты «Магілёўская праўда», затым як самастойны праект.

26 верасня 2022 года суд Бабруйскага раёна і горада Бабруйска прызнаў матэрыялы сайта выдання экстрэмісцкай інфармацыйнай прадукцыяй. З таго часу «Бабруйскі кур’ер» перастаў абнаўляцца.

 Крыніцы 

 Спасылкі 
 Афіцыйны сайт газеты 
 «Бабруйскі кур’ер» можа з’явіцца ў шапіках да канца году

Катэгорыя:Газеты Бабруйска
Катэгорыя:1914 год у Бабруйску
Катэгорыя:Газеты Бабруйска на рускай мове